Oordeelsdag – Baptistekerk Kemptonpark
Oor die Kersseisoen het ons weekliks mense vir ete gehad of by iemand anders se huis gaan eet. Maar ‘n maand van vleis, gebakte aartappels, vleis, drie soorte groente, vleis, ‘n verskeidenheid van slaaie, vleis, paptert, vleis, knoffelbrood, vleis, roomys en warm poeding, vleis… is vir my te veel. My dubbel ken, maag en gewete het swaar gevoel. Ek het vir my vrou gesê dat ek daarna uitsien om weer spaghetti en maalvleis te eet.
Partykeer kan ‘n mens geestelik so voel – veral as jy vir 6 weke in ‘n ry boodskappe oor vals lering hoor. Maar ek wil jou vra om vas te byt. Hopelik is ons binne die volgende 3 weke klaar en sal ons met Romeine begin. Vandag wil ek by Jud. 14-15 stilstaan.
Die profesie is waar (v.14a)
Een keer in ‘n blou maan ontmoet ek iemand wat wonder hoekom die boek Henog nie in die Bybel is nie. Omdat Judas dit in v.14-15 aanhaal, het sommige kerkvaders gesê dat die boek Henog die Woord van God is. Vandag glo die Etiopiese Ortodokse Tewahedo Kerk, die Mormone en sommige vêr regse Afrikaners dit.
Volgens sommige in die vroeë kerk wys Judas se aanhaling van Henog dat sy brief ook nie geïnspireer is nie. Ek weet nie van mense in ons tyd wat dit glo nie, maar is seker dat daar so iemand is. ‘n Derde groep het gesê dat Judas in die Bybel moet wees, maar Henog nie. Vandag glo alle Christene ter wêreld dit.
Maar wat beteken dit dan dat Judas uit 1Henog 1:9 aanhaal; hoe moet ons dit verstaan?
In die eerste plek moet ons sê dat daar regtig so iemand soos Henog was. As ons Henog en Adam inreken, was hy die sewende geslag van Adam af (v.14a, Gen. 5). Hy het die Here tevrede gestel, in ‘n nabye verhouding met Hom gelewe, en soos Elia hemel toe gegaan sonder dat hy dood is (Gen. 5:21-24, Heb. 11:5).
Tweedens moet jy weet dat 1Henog nie deur Henog geskryf is nie. Dit is tussen die 3de eeu v.C. en die 1ste eeu n.C. deur verskillende mense geskryf. Ons beskou dit dus nie as die Gees-geïnspireerde woorde van ‘n belangrike profeet nie.
Derdens is dit belangrik om te onthou dat Paulus by drie geleenthede uit buite-Bybelse geskrifte uit aanhaal: Hand. 17:28, 1Kor. 15:33, Tit. 1:12. Dit beteken nie dat hy hierdie geskrifte as geïnspireer beskou nie, maar dat hulle iets gesê het wat waar is.
Wanneer die Nuwe Testament skrywers uit die Ou Testament aanhaal, sê hulle: ‘Soos geskrywe is… die Skrif sê,’ of so iets. Judas gebruik nie hierdie formule wanneer hy uit die boek Henog aanhaal nie. Hy glo dus dat hierdie profesie waar is, maar dink nie dat die hele boek geïnspireer is nie.
Henog se profesie begin deur te sê dat die Here met tienduisend van sy heiliges gekom het (v.14a). Sy gebruik van die verledetyd [Gk.] wys dat die profesie seker is. Dit is soos Jes. 53 wat 700 v.C. sê dat Jesus vir ons sonde gesterf het. Teoloë noem dit ‘n profetiese verledetyd. Dit is asof dit reeds gebeur het.
Henog se profesie is eerste tydens die vloed vervul toe God die goddelose wêreld geoordeel het (v.14-15, 2Pet. 2:5). Hy het egter ‘n voller vervulling daarvan in die wederkoms gesien. Dit is ook hoe Judas dit in v.14-15 gebruik (vgl. Matt. 24:36-39, 2Pet. 3:4-7).
Hoe moet ons v.14a op onsself toepas? Henog was die sewende geslag van Adam af; sy bloedlyn het deur Set teruggeloop na Adam toe (Gen. 5). Lameg was die sewende geslag van Adam af deur Kain (Gen. 4:15-18). Lameg en Henog het dus in dieselfde tyd gelewe.
Toe Lameg op die aarde was, het mense losbandig gelewe en nie die Here gedien nie (Gen. 4:19-26). Henog was een van die min mense wat die Here gedien het. In sy agterkleinseun Noag se tyd was dinge so erg, dat Noag die enigste man op aarde was wat die Here gedien het (Gen. 6:5-13). Niemand hoef dus te wonder hoekom Henog die vloed voorspel het nie (v.14-15).
Die punt wat ek wil maak is dat dit moontlik is om in ‘n goddelose samelewing, kultuur, skool, huwelik, familie en werkplek toegewyd aan die Here te lewe. Natuurlik moet jy nie ‘n goddelose omgewing kies nie, maar as jy teen jou sin in so ‘n situasie beland moet jy nie sê: ‘Ek kan nie help om sonde te doen nie; as jy in my situasie was sou jy dieselfde gedoen het,’ nie.
Dit is nie jou omstandighede wat maak dat jy sonde doen nie, maar jou hart (Matt. 15:19). Die probleem is dat jy nie toegewyd is soos Henog nie. Bely jou sonde, bekeer jou, en vra dat die Here jou sal help om toegewyd te wees.
Dit kan net gebeur as jy gedurig in gebed met die Here praat, erns maak om nie net die Bybel te ken nie maar te doen, en op ‘n gereelde basis met ander gelowiges ontmoet en saam met hulle die Here aanbid. As jy waarlik gered is sal jy die begeerte hê om jouself aan die Here toe te wy, en sug omdat jy dit nie so goed regkry soos wat jy graag wil nie.
Die profesie is skrikwekkend (v.14b-15)
Wat bedoel ek as ek sê dat daar op Black Friday duisende mense in die land se winkels was? Ek bedoel nie dat daar net een of twee duisend mense was nie, maar dat daar te veel was om te tel. Ek gebruik dit om ‘n onbepaalde hoeveelheid mee uit te druk.
So was dit in die Bybel met tienduisend. Volgens v.14b het die Here met sy tienduisende heiliges gekom. Die heiliges verwys na gelowiges en engele (v.14b, 3, Deut. 33:2, Ps. 68:18, Dan. 7:10, 1Kor. 1:2, Heb. 12:22, Op. 5:11). Wanneer Jesus weer kom sal hulle saam met Hom na die aarde toe terugkeer (v.14b, Matt. 25:31, 1Tess. 3:13, 4:14, 2Tess. 1:7).
Dit sal ‘n skrikwekkende gesig wees wanneer Jesus in vuur en vlam kom om die goddelose te oordeel (v.15, Matt. 25:41, 2Pet. 3:7). Volgens 1Kor. 6:2-3 sal ons Hom hiermee help, en volgens Matt. 13:41-42, 49-50 sal die heilige engele die goddelose in die hel gooi. In v.15 praat Judas vier keer van die goddelose. In die konteks verwys dit na die goddelose vals leraars (v.4, 18), maar ons kan sy woorde op alle ongelowiges toepas.
In die res van die Skrif verwys goddelose mense na dié wat God se wet oortree (1Tim. 1:9):
 Na mense wat seks, geld, ander mense, hulle verslawings, ens. aanbid; wat God se Woord verwerp en hulle eie godsdiens opmaak.
 Na mense wat die Bybel opsy skuif om God te aanbid soos húlle wil.
 Na mense wat die Here se Naam met hulle lippe en lewens misbruik.
 Na mense wat nie met ander gelowiges wil saamkom om God te aanbid nie.
 Na mense wat ongehoorsaam en disrespekvol is met hulle ouers.
 Na mense wat ander haat, afbreek en doodmaak.
 Na mense wat die huwelik ontheilig, wellustig is en seksueel losbandig lewe.
 Na mense wat oneerlik is en steel.
 Na mense wat leuens vertel en hulle beloftes breek.
 Na mense wat geldgierig, ontevrede, materialisties en jaloers is.
Die Here sal al hierdie mense oordeel – nie een van hulle sal wegkom nie (v.15). Die wet sal hulle monde toestop (Rom. 3:19). Hulle sal nie kan sê dat die Here onregverdig is, of dat Hy hulle te swaar oordeel nie. Omdat hulle goddeloos was sal hulle erken dat hulle die Here se straf verdien, al haat hulle Hom ook terwyl hulle dit sê.
Die vals leraars wat ander op ‘n dwaalspoor na die hel toe gelei het, sal strenger geoordeel word (v.15, Matt. 23:2-3, 15, Luk. 12:47-48, Jak. 3:1). Soos met elke ongelowige sal die Here hierdie vals leraars se goddelose woorde en dade voor die wêreld uitblaker (v.15, Luk. 12:2-3). Almal sal weet watse bose dinge hulle teen die Here gesê en gedoen het (v.15).
Hoe moet ons hierop reageer? Moenie vir jouself sê dat jy hemel toe gaan as jy ‘n goddeloos is nie. As jy in ongehoorsaamheid lewe wil ek jou vra om nie soos die man te wees wat seksueel losbandig was, en vir my gesê het hy is nie goddeloos nie. As jy in sonde lewe is jy goddeloos. Totdat jy dit nie erken nie, sal die Here jou nie vergewe nie.
Maar as jy jou verlore toestand erken is daar vir jou hoop (Spr. 28:13). Jesus het immers aan die kruis gesterf om goddelose mense van hulle sonde en God se oordeel te red (Rom. 5:6). As jy in Jesus glo sal die Vader sy dood in jou plek aanvaar en sy perfekte rekord van onskuld aan jou toereken (Rom. 4:5). Deur die Heilige Gees sal Hy jou verander en in staat stel om soos Henog te lewe: Godvresend te midde van ‘n goddelose samelewing (Tit. 2:11-12, 1Joh. 5:4-5).
Indien jy dink dat dit onmoontlik is, moet jy onthou dat Henog nie altyd die Here gevolg het nie. Volgens Gen. 5:21-22 het hy die Here begin volg toe hy 65 was. Wat het gebeur?
Sy kind is gebore: Metusalag. Hoekom het dit hom verander? Volgens sommige beteken Metusalag ‘man van die spies’. Ander reken egter dat dit die volgende beteken: ‘wanneer hy sterf sal dit gestuur word’. As jy tyd het om die sommetjie te maak, sal jy sien dat God die vloed gestuur het in die jaar wat Metusalag dood is (vgl. Gen. 5:21-32, 7:6).
Dit blyk dus dat Metusalag se geboorte ‘n profesie aan Henog was. Toe hy gebore is het Henog geleer dat die Here die wêreld gaan oordeel. Dit het so hom geskud dat hy hom bekeer en vir die volgende 300 jaar met die Here gewandel het (Gen. 5:22, Heb. 11:5). En kan die Here jóú nie verander nie, al was jy tot nou toe die goddeloosste mens in jou familie, vriendekring, skool, werkplek of dorp (sien 1Tim. 1:15)?
Dien jy die Here? Pasop dat jy nie die ketters se dwaling volg en na jou ou lewe van goddeloosheid toe terugkeer nie. Dit is immers wat vals lering in jou lewe sal meebring. Soos ek reeds in hierdie reeks gesê het, kan vals lering nie goddeloosheid teenwerk nie maar lei dit daartoe. Hoe gebeur dit?
Daar is twee soorte vals leraars. Een groep sal vir jou sê om ‘n stel reëls te volg sodat jy vir die Here aanneemlik kan wees. Hulle weet nie hoe die wet werk nie. Die wet is soos ‘n spieël wat vir jou wys hoe vuil jou gesig is, maar dit kan nie jou gesig was nie (1Tim. 1:8-11). Vals leraars weet dit nie, en sê vir mense om hulleself met die spieël te was (Kol. 2:16-17, 21-23). Dit werk nie. Hoe meer wette jy vir jouself maak, hoe meer wil die ou sondige begeertes in jou dit oortree (Rom. 7).
Die ander groep verkondig Joseph Prince se hiper- of goedkoop genade, en gooi die wet by die venster uit. Volgens hulle hoef jy nie eers jou sonde te bely nie, omdat God dit reeds deur Jesus se kruisdood vergewe het. Jy is klaar in die fontein van Golgota gewas en hoef nooit weer in die spieël te kyk nie. Hulle vergeet blykbaar dat mense wat met sandale op stof paadjies loop se voete vuil word, al het hulle reeds gebad. So iemand moet dus deur die dag nog sy voete was (Joh. 13, Matt. 6:12, 1Joh. 1:7, 9).
Mense wat hiper-genade predikers volg dink dat heiligmaking nie 2Pet. 1:5 se moeite verg nie, maar dat dit passief is: Let go and let God. Hulle verstaan nie dat God vir sy kinders die vermoë en wilskrag gee, sodat húlle met toewyding kan werk om heilig te wees nie (Fil. 2:12-13, Kol. 3).
Uiteindelik sal hierdie mense se sg. ‘genade’ daartoe lei dat hulle in losbandigheid verval – iets waaroor hulle gewetens hulle kamtig nie hoef te pla nie (v.4, Gal. 5:13, 1Pet. 2:16).
Wil jy toegewyd wees soos Henog? Moenie wetties wees nie (Gal. 5:18), maar moet ook nie die wet weggooi nie (Rom. 8:4, Gal. 5:23). Maak in die eerste plek seker dat jy weergebore is, omdat jy nie sonder die Heilige Gees toegewyd kan wees nie.
Daarna moet jy die Skrif biddend oordink en jou hart daarmee vul. Onderwerp jou aan die Gees en vra dat Hy jou in die waarheid van die Woord sal lei (Ef. 5:18, Kol. 3:16, Joh. 16:13). Gehoorsaam wat Hy jou in die Bybel leer.
Sê ‘nee’ vir die goddeloosheid van vals leraars en die wêreld; vlug daarvoor sodat jy nie saam met die wêreld geoordeel word nie (v.14-15, Op. 18:4). Wees gereed vir die wederkoms. Moenie dat Jesus jou op heterdaad betrap waar jy goddelose dinge dink, begeer, beplan, kyk, hoor, doen en sê nie (v.15, Matt. 24:42-51, 1Joh. 2:28).
Moenie soos iemand wees wat skaam kry wanneer gaste onverwags by sy huis opdaag en sien hoe deurmekaar dit is nie. Wees eerder soos iemand wat geweet het hulle kom, en gister al die huis opgeruim het.
 Bv.  Tertullian, On the Apparel of Women: Book I, 3:1-3.  Origen, De Principiis IV.  Irenaeus, The Proof of the Apostolic Preaching.  Epistle of Pseudo-Barnabas, 4:3, 16:5-6.  Clement of Alexandria, Fragments: Comments on the Epistle of Jude
Vêr regse groepe het die boek Henog in ‘n geskrif wat hulle Die Boek van Herinnering noem.
 In die 4de eeu het mense soos Didimus en Hiëronimus [Eng. Jerome] gesê dat hulle Judas as die Woord van God aanvaar, maar dat baie mense dit op grond van Judas se aanhaling van buite-Bybelse geskrifte verwerp (uit Didimus se epistula judae enarratio en De Viris Illustribus van Hiëronimus).
 Augustine, The City of God: Book XV, 23:4, Book XVIII, 38
 Gene L. Green, Baker Exegetical Commentary on the New Testament: Jude and 2 Peter, Baker Academic, Grand Rapids: Michigan, 2008, p. 27 n. 23
 https://creation.com/biblical-chronogenealogies en Andy McIntosh, Genesis for Today, Day One Publications, Leominster: England, 1997, 2001, 2006, pp. 152, 160
On Augustus 19, 2017 By baptistekerkkemptonparkIn Eindtyd,Geld,Oordeelsdag
Marli is dol verlief op ‘n man in haar filosofie klas. Hy weet nie eers van haar nie. Een middag toe staan sy onder ‘n groot koelteboom op kampus. Die man van wie sy so baie hou het reguit na haar toe gestap. Hy het met haar gesels en vir haar gesê hoe oulik sy is. Net voor hy weggeloop het, het hy haar gesoen. Op daardie oomblik het Marli wakker geword en gevoel hoe haar boerboel haar in die gesig lek. Dit was net ‘n droom.
Net so het Tirus, Sidon en die ander nasies in Jes.23-24 se drome van rykdom en plesier in ‘n nagmerrie verander.
Tirus en Sidon (hfst.23)
‘n Paar jaar gelede het ons ‘n muisplaag in ons huis gehad. Net sodra jy dink jy het almal uitgeroei, is daar nóg een. En as jy die laaste een gevang het, is daar nog drie. Dit is moeiliker as wat jy dink om mev. muis en haar familie van kant te maak.
Tirus was so. Die stad was 36 km van Sidon af. Die twee stede was noord van Israel in Lebanon aan die kus van die Middellandse See. Tirus is op ‘n groot rots in die see gebou, 800 m van die kus af. Baie konings het probeer om die stad te verower, maar was onsuksesvol.
Salmaneser van Assirië het probeer. In 701 v.C. het Sanherib van Assirië die vasteland verower. Hy kon egter nie die stad inneem nie. In 586 v.C. het Nebukadnesar van Babilon dit vir 13 jaar beleër, maar ook hý was onsuksesvol. In 333 v.C. het Artasasta III van Persië dit beleër, maar nie deurgebreek nie. En toe kom die jaar 332 v.C.
Aleksander die Grote van Griekeland het met bouvalle, stompe en klippe ‘n pad deur die see gebou. Na ‘n lang gesukkel het hy uiteindelik die stad ingeneem. Jes.23 voorspel die aanvalle en val van Tirus.
Tirus was baie ryk. Skepe het van Tarsis in Spanje af na haar toe gekom om handel te dryf (23:1). Toe die Spaanse handelaars die eiland Kittim of Siprus bereik het, het hulle gehoor dat Tirus verwoes is, en dat daar nie vir hulle huise was om in te bly, of ‘n hawe om hulle skepe in te los nie (23:1). Omdat hulle kanse op rykdom daarmee heen was, het hulle getreur (23:1, 14).
Sidon se handelaars het gereeld na Tirus toe gekom, maar omdat die stad in puin gelê het, was hulle stil en het hulle skaam gekry (23:2-3). Sigor se koring langs die Nylrivier in Egipte, sou nie meer na Tirus toe gekom het, sodat hulle dit per skip na ander lande toe kon vat nie (23:3). Dit het Egipte angstig gemaak (23:5). Soos ‘n ma wat haar kinders verloor, was die see angstig a.g.v. Tirus se jongmense wat vermoor is, en omdat haar skepe nie meer sou vaar nie (23:4).
Die verskrikte en bedroefde inwoners van Tirus het nou na Tarsis in Spanje toe gevlug, en nie andersom nie (23:6). Soos wat die Nyl vrylik deur Egipte gevloei het, sou Tirus se rykdom nie meer ‘n houvas op die mense van Tarsis gehad het nie, maar sou hulle rustig in hulle eie land geboer het (23:10).
‘Kan jy glo dat die vrolike en antieke stad na ‘n ver land toe getrek het?’ het Jesaja vir homself gesê (23:7). ‘As sy ‘n land in besit geneem het, het sy haar eie koning aangestel; haar handelaars was wêreldberoemde prinse (23:8). Maar a.g.v. die Here se bepaalde raadsplan, is die hoogmoedige stad op haar knieë gedwing; God het haar en haar geëerde prinse van hulle heerlikheid ontneem en onrein gemaak’ (23:8-9).
God het sy hand oor die see uitgestrek en die vestingstede van Kanaän – Tirus en Sidon – geskud (23:11). ‘Jy sal nie meer juig en in jouself roem nie; jy sal wees soos ‘n maagd wat verkrag word (23:12). Jy sal 250 km oor die see vaar en na Kittim of Siprus toe verban word. Ook dáár sal jy nie rus hê nie’ (23:12).
Assirië het die magtige Babiloniërs of Chaldeërs tot niet gemaak en kaalgestroop, sodat dit ‘n plek vir wilde diere geword het (23:13). Hoe sou Tirus en Sidon dan ontsnap het? As Assirië klaar teen Tirus geveg het, sou sy vir 70 jaar – ‘n koning se leeftyd – vergete gewees het (23:15). In 701 v.C. het koning Sanherib van Assirië die kusgedeeltes oorkant Tirus platgevee. Die stad het eers 70 jaar later in 630 v.C. weer op haar voete gekom.
Deur God se algemene genade het sy weer ryk geword (23:17). Sy was soos ‘n prostituut wat op haar harp speel en sing om aandag te trek; soos ‘n prostituut het sy met die nasies van die aarde onderhandel om geld te maak (23:15-17).
Maar in die toekoms sou sy nie haar rykdom vir haarself gebêre het nie (23:18). God sou in haar hart gewerk het, sodat sy deel van die kerk of Nuwe Jerusalem geword het (Ps.87:4, Mt.15:21-28, Hd.21:3-6). Hy sou haar rykdom gebruik het om sy kinders te bevoordeel (23:18). Op die nuwe aarde sal sy haar rykdom aan die Here se voete neerlê en erken dat dit van Hom af kom (Op.21:24, 26).
Wat leer Jes.23 vir ons? God haat dit as mense in hulle rykdom roem, en maak asof dit van hulleself af kom en nie van Hóm af nie (23:9). Onthou dat Gód aan jou die vermoeë gegee het om ryk te word (Dt.8:18). Rykdom en eer kom van Hóm af; Hý is die een wat mense ryk en arm maak (1 Sm.2:7, 1 Kron.29:12, Sp.22:2). Alles wat jy het kom van Hom af (1 Kor.4:7). Die braaivleis wat jy eet het Hý vir jou gegee om te geniet, en ook sodat jy dit kan deel met dié wat nie het nie (1 Tm.6:17-18).
God gee nie vir jou méér geld, sodat jy soos die ryk man in Lk.16:19 luukser kan lewe nie, maar sodat jy soos Saggeus en die Korintiërs meer kan gee (Lk.19:8, 2 Kor.9:8-11, Ef.4:28). Hy wil hê dat jy deur jou mededeelsaamheid, goeie werke en die ondersteuning van sendelinge, skatte in die hemel moet bêre (Lk.12:33, Fil.4:15-19, 1 Tm.6:18-19).
Moet dan nie in die strik trap wat Satan deur die wêreld en predikers soos Joseph Prince en Joyce Meyer vir jou stel nie. Dit is nie ‘n sonde om ryk te wees nie, maar dit ís ‘n sonde as jy van God ‘n genie maak om vir jou meer te gee; dit ís ‘n sonde as jy alewig meer soek, en as dit jou lewensdoel is om ryk te wees.
“Maar die wat ryk wil word, val in versoeking en strikke en baie dwase en skadelike begeerlikhede wat die mense laat wegsink in verderf en ondergang. Want die geldgierigheid is ‘n wortel van alle euwels; en omdat sommige dit begeer, het hulle afgedwaal van die geloof en hulleself met baie smarte deurboor.” (1 Tm.6:9-10).
Moet dan nie toelaat dat geld jou gedagtes, beplanning en gesprekke beheer nie, maar soek na die ewige skat van Jesus Christus. As jy dít doen, sal Hy ook in jou aardse behoeftes – nie begeertes nie – voorsien (Mt.6:33).
Jerusalem en die wêreld (hfst.24)
Toe ek in my eerste jaar was, moes ek vir een klas ‘n hoofstuk opgesom het. Toe ek die werk vir die dosent gegee het, het hy my op ‘n mooi manier aangespreek en vir my gesê dat ek die hoofstuk moes opsom en nie oorvertaal nie. Daar is nie genoeg tyd om die hele geskiedenis in detail weer te gee nie. Daarom bestaan daar hoofstukke soos Jes.24 wat ‘n groot gedeelte van die geskiedenis vir ons opsom.
Jes.24 gaan nie oor die finale oordeel nie, maar oor God se oordeel oor Ou Testamentiese volke en stede soos hfst.13-23 vir ons wys. Dit handel ook oor die inleiding van God se nuwe skepping in die kerk, asook oor die vervulling daarvan wanneer Jesus weer kom (2 Kor.5:17, Op.21).
Jesaja se woordkeuse herinner ons aan die eerste skepping, die vloed, en die toring van Babel. Voordat God die nuwe skepping van die kerk en die hemelse Jerusalem kan inlei, moet Hy die eerste skepping en die aardse Jerusalem oordeel.
God het gesê dat Hy die aarde woes en leeg sal maak soos ‘n woestyn (24:1, 3, Gn.1:2, Jer.4:23-24). Soos met die vloed sou Hy die aarde verander het, en soos by die toring van Babel sou Hy die bewoners van die aarde verstrooi het (24:1). Niemand sou op grond van geslag, of ekonomiese, godsdienstige en sosiale status voorgetrek word nie, maar almal sou dieselfde oordeel ontvang het (24:2).
Die aarde en sy belangrikste mense sou soos ‘n blom verlep het (24:4, 23:9). Dwarsdeur die Ou Testament het Israel en die nasies geen respek vir God se Woord en wet gehad nie; hulle het die aarde met hulle sonde besmet (24:5). Hulle het God se ewige verbond met Noag, Abraham, Moses en Dawid gebreek (24:5, Gn.9:16, Lv.24:8, 2 Sm.23:5, Ps.105:9-10).
A.g.v. Adam, Israel en die nasies se sonde, het God die aarde vervloek (24:6, Gn.3:17-19, Dt.11:26-28, Rm.3:23, 5:12, 8:20). Hy het besluit om hulle met die vuur van sy oordeel te skroei, sodat daar teen die einde van die Ou Testament min mense oor was (24:6). Mense sou nie meer met wyn en sterk drank, musiek instrumente en sang partytjies gehou het nie; bier sou vir hulle sleg gewees het (24:7-9, vgl. Jer.7:34).
Jerusalem sou woes en leeg gewees het, die stad se hekke platgeslaan, en die huise se deure toe sodat niemand kon inkom nie (24:10, 12). Omdat die wyn klaar was, het depressie die mense se blydskap vervang (24:11). Die nasies sou gewees het soos ‘n olyfboom wat goed geskud is, of soos ‘n wingerd wat afgeoes en kaalgestroop is (24:13, 17:6).
Maar dit sou nie so gebly het nie. In die ooste en in die weste sou mense God vir sy heerlike majesteit geprys het (24:14-15, 45:6, Mal.1:11). Die eilande en die eindes van die aarde sou die Regverdige God van Israel aanbid het (24:15-16, 60:9).
Omdat die aarde egter nog boos was en 24:14-16a eers in die toekoms vervul sou word, het Jesaja uitgeroep: “Ek teer weg, ek teer weg, wee my! Die ontroues handel troueloos, en in troueloosheid handel die ontroues troueloos.” (24:16b).
Die mense se sonde was vir hom baie erg. Hiervoor sou die Here hulle gestraf het; niemand sou weggekom het nie. Dié wat sy oordeel gevrees het en gevlug het sou in ‘n put geval het, en dié wat uit die put ontsnap het sou in ‘n strik gevang word (24:17-18, Jer.48:44, Am.5:19).
Soos met Noag se vloed, sou God die vensters van die hemel oopgemaak het (24:18, Gn.7:11). Hy sou ‘n geweldige aardbewing gestuur het om die fondasie van die aarde te skud, te breek en te skeur; dit sou soos ‘n dronk man gewaggel het, en soos ‘n lendelam riethuise in die wind geslinger het (24:18-20).
Die mens se sonde het swaar op die aarde gerus, sodat God nie anders kon as om dit te oordeel nie (24:20). As God die ou skepping so laat val het, sou dit nie weer opgestaan het nie, maar sou Hy ‘n nuwe skepping in die plek daarvan gemaak het (24:20).
Dit het begin toe Jesus deur sy kruisdood, opstanding en hemelvaart die koninkryke van hierdie wêreld en die bose magte oorwin het, en hulle as gevangenes in die bodemlose put toegesluit het (24:21-22, 14:9-15, Dn.2:44, 7:13-14, Ef.4:8, Kol.2:15). Hulle sal vir ‘n lang tyd daar bly en by Jesus se wederkoms die finale oordeel van die hel ondergaan (24:22, 2 Pt.2:4, 9, Jud.6-7, Op.20:1-3, 10-15).
By die wederkoms sal God die nuwe skepping vervul en sal sy heerlike lig voor die ouderlinge skyn (24:23). Sy lig sal so helder wees, dat die son en die maan skaam sal wees omdat hulle lig so flou is (24:23, Op.21:23). God sal op berg Sion en in die Nuwe Jerusalem regeer (24:23).
Die kerk is die Nuwe Jerusalem en die hemelse berg Sion, en die lig van God se heerlikheid het reeds by Jesus se eerste koms deurgebreek (Lk.1:78, Jh.8:12, 2 Kor.4:6, Heb.12:22-23, Op.21:9-10). By die wederkoms sal ons onder die volheid van God se heerskappy lewe en die perfekte lig van sy heerlikheid aanskou (24:23, Op.21:23-24).
Hoe moet ons Jes.24 in ons lewens toepas? Soos die oordeel in Jes.24:2, sal die finale oordeel onpartydig wees (Rm.2:11). God sal jou nie voortrek omdat jy in die NG, AGS of Baptistekerk was nie. Jy sal nie voorrang geniet omdat jy ‘n ds. was, Afrikaans gepraat het, in Amerika gebore is, ‘n biljoenêr was, of omdat jy in Soweto groot geword het nie.
Om in God se teenwoordigheid in te kom moet jy ‘n perfekte rekord hê en instaat wees om die ewige en ontelbare prys vir jou sonde te betaal. Jesus is die enigste Een met ‘n perfekte rekord; net Hý het in sy lewe en dood die prys betaal wat ons sonde verdien.
Dié wat op Hom vertrou om hulle van hulle sonde en God se oordeel te red, sal nie in God se hof hoef te staan nie (Jh.5:24, Rm.8:1, 2 Kor.5:21). Hulle sal in hierdie lewe, in die lewe hierna, en op die nuwe aarde jubel en bly wees (24:14-16).
Dié wat egter op hulleself, hulle werke, ‘n ander verlosser of godsdiens vertrou, sal tot die skokkende besef kom dat hulle sub-standaard rekord nie vir ‘n heilige God aanneemlik is nie (Mt.7:21-23). Soos die mense in 24:17-18 is daar baie wat dink dat ‘n God van liefde hulle nie in die hel sal gooi nie. Maar hulle sal nie wegkom nie. Waarheen sal hulle vlug; is daar ‘n plek waar God nié is nie?
“Al dring hulle deur in die doderyk, my hand sal hulle daaruit haal; en al klim hulle op na die hemel, Ek sal hulle van daar laat neerdaal. En al steek hulle hul weg op die top van Karmel, Ek sal hulle daar opspoor en weghaal; en al verberg hulle hul voor my oë op die bodem van die see, Ek sal van daar die slang ontbied om hulle te byt. En al gaan hulle as gevangenes voor hulle vyande uit, Ek sal van daar die swaard ontbied om hulle dood te maak” (Am.9:2-4).
As jy deur geloof en bekering in Jesus se Persoon, kruisdood en opstanding skuil, het jy geen rede om te vrees nie, maar elke rede om bly te wees. Jy sal soos tienjarige Elsie wees wat ‘n vakansie in Disney World gewen het. Sy kan haar opgewondenheid nie inhou nie.
Die aand voor haar vlug droom sy van haar vakansie. ‘n Paar ure later word sy wakker en klim sy op die vliegtuig Disney World toe. Haar vakansie was baie langer, helderder en beter as haar droom. Haar idee van hoe dit sou gewees het was heeltemal te klein. En so sal dit vir God se kinders wees as hierdie wêreld verby is, en ons vir ewig by die Here is: jou droom sal ‘n werklikheid word en meer wees as wat jy jou ooit kon indink.
 Alec Motyer, The Prophecy of Isaiah, p.192
 Motyer, Ibid.